S-465/2008

Mál þetta höfðaði sýslumaðurinn á Akranesi með ákærum 18. desember 2008 og 21. janúar 2009 og framhaldsákæru 26. febrúar 2009 á hendur ákærða, K-kk-þgf S-kk-þgf, kt. ..., Laufengi 11 í Reykjavík. Málið var dómtekið 17. mars 2009.

Í ákæruskjali 18. desember 2008 segir að málið sé höfðað gegn ákærða „fyrir eftirgreind umferðar- og fíkniefnabrot framin miðvikudaginn 17. september 2008 með því að hafa:

I.

Síðdegis ekið bifreiðinni LAX30, undir áhrifum bannaðra ávana- og fíkniefna, norður Vesturlandsveg frá Grafarvogi í Reykjavík til Akraness uns hann stöðvaði aksturinn á lóð sunnan við skoðunarstöð Frumherja við Smiðjuvelli þar sem lögreglan hafði afskipti af honum.

Í blóðsýni sem tekið var úr ákærða í framhaldi af handtöku mældist 4,0 ng/ml af amfetamíni, 30 ng/ml af MDMA og 320 ng/ml af metamfetamíni og í þvagsýni greindist amfetamín, metamfetamín, MDMA, metýlfenidat og tetrahýdrókannabínól-sýra.

Amfetamín, metamfetamín, MDMA, metýlfenidat og tetrahýdrókannabínólsýra eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða samkvæmt þessum ákærulið þykir varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Á sama tíma og I. töluliður greinir haft í sínum vörslum 5 töflur sem innihalda MDMA og 0,88 g af tóbakslönduðu kannabisefni í bifreiðinni LAX30 á lóð við Smiðjuvelli, Akranesi, er lögreglan hafði afskipti af honum vegna brots er I tl. ákærunnar tilgreinir en efnið fannst við leit lögreglunnar í bifreiðinni við lögreglustöðina á Akranesi í framhaldi af handtöku ákærða.

Brot ákærða samkvæmt þessum ákærulið þykir varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 5 töflur sem innhalda MDMA og 0,88 g af tóbaksblönduðu kannabisefni verði gerð upptæk með dómi samkvæmt 6. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.“

Í ákæruskjali 21. janúar 2009 segir að málið sé höfðað gegn ákærða „fyrir eftirgreind umferðar- og fíkniefnabrot framin á Akranesi föstudaginn 14. nóvember 2008 með því að hafa:

I.

Um kl. 1:40 ekið bifreiðinni YH-733, undir áhrifum bannaðra ávana- og fíkniefna, frá Suðurgötu og um götur bæjarins áleiðis út úr bænum uns hann stöðvaði aksturinn á Akrafjallsvegi skammt austan við gatnamót Akrafjallsvegar og Þjóðbrautar og er lögreglan hugðist hafa afskipti af honum ekið spölkorn áfram uns lögreglan stöðvaði aksturinn nokkru austar.

Í blóðsýni sem tekið var úr ákærða í framhaldi af handtöku mældist magn amfetamíns 2,3 ng/ml og í þvagsýni greindist amfetamín, metamfetamín, morfín og tetrahýdrókannabínólsýra en tilgreind efni eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða samkvæmt þessum ákærulið þykir varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Á sama tíma og I. töluliður greinir haft í sínum vörslum 0,58 g af marihuana og 5,41 g af amfetamíni í bifreiðinni YH-733 á Akrafjallsvegi er lögreglan hafði afskipti af honum vegna brots er I tl. ákærunnar tilgreinir en lögreglan fann efnin við leit í bifreiðinni á lögreglustöðinni á Akranesi í framhaldi af handtöku ákærða.

Brot ákærða samkvæmt þessum ákærulið þykir varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 232/2001 og nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 0,58 g af marihuana og 5,41g af amfetamíni verði gerð upptæk með dómi samkvæmt 6. mgr. 5. gr. laga nr. 65/1974 sbr. lög 68/2001 og 2. mgr. 14. gr. reglugerðar nr. 233/2001.“

Með framhaldsákæru 26. febrúar 2009 var aukið við ákæru 21. janúar 2009 og sú krafa gerð að ákærða yrði gert að greiða sakarkostnað.

Ákærði hefur fyrir dómi skýlaust játað að hafa framið öll þau brot sem honum eru gefin að sök í báðum ákærum málsins og er játning hans studd sakargögnum í öllum atriðum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem réttilega eru færð til lagaákvæða í ákæru.

Ákærði á að baki sakaferil sem spannaði árin 1976 til 1998 án þess að það verði rakið hér nánar. Frá þeim tíma hefur ákærði hlotið tvo dóma. Fyrri dómurinn gekk 20. febrúar 2006 en þá var ákærði sakfelldur fyrir brot gegn 1. mgr. 217. gr. almennra hegningarlaga. Var refsing ákveðin 45 daga fangelsi skilorðsbundið í tvö ár. Ákærði hélt það skilorð. Síðari dóminn hlaut ákærði 24. mars 2009 fyrir að aka í fjögur skipti undir áhrifum fíkniefna og að hafa slík efni í vörslum sínum. Var refsing ákveðin fangelsi í sjö mánuði skilorðsbundið í 2 ár. Jafnframt var ákærði sviptur ökurétti í 2 ár og 6 mánuði og gert að sæta upptöku á haldlögðum fíkniefnum.

Brot þau sem ákærði hefur nú verið sakfelldur fyrir framdi hann áður en fyrrgreindur dómur gekk 24. mars 2009. Að virtum brotum ákærða og með vísan til 78. gr. almennra hegningarlaga, nr. 19/1940, verður honum ekki gerð frekari refsing eða svipting ökuréttar en ákveðin var með þeim dómi.

Samkvæmt þeim lagaákvæðum sem greinir í ákærum málsins verður ákærða gert að sæta upptöku á haldlögðum fíkniefnum.

Með vísan til 1. mgr. 218. gr. laga um meðferð sakamála, nr. 88/2008, verður ákærði dæmdur til greiðslu sakarkostnaðar samkvæmt yfirliti lögreglu um sakarkostnað og ákvörðun dómsins um málsvarnarlaun verjanda, sem ákveðin eru að meðtöldum virðisaukaskatti, svo sem nánar greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærða, K-kk-þgf S-kk-þgf, verður ekki gerð refsing í máli þessu.

Kröfu ákæruvaldsins um sviptingu ökuréttar er hafnað.

Ákærði sæti upptöku á 5 töflum sem innihalda MDMA, 0,88 g af tóbaksblönduðu kannabisefni, 0,58 g af marihuana og 5,41 g af amfetamíni.

Ákærði greiði 362.597 krónur í sakarkostnað, þar með talin málsvarnarlaun skipaðs verjanda síns, J-kk-ef M-kk-ef, hrl., 55.776 krónur.

B-kk-nf B-kk-nf